ORDE do 24 de outubro de 2007 de delegación de funcións e atribucións do presidente de Augas de Galicia no director e no secretario xeral do devandito organismo autónomo.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 02/11/2007

O Regulamento do organismo autónomo Augas de Galicia, aprobado polo Decreto 108/1996, do 29 de febreiro, na redacción dada polo Decreto 146/2003, do 6 de febreiro, que o modifica, establece, no seu artigo 7, que son órganos de goberno de Augas de Galicia o presidente do organismo, o director xeral e a Xunta de Goberno.
O artigo 13 do devandito regulamento enumera, no seu punto 1º, as atribucións conferidas ao presidente de Augas de Galicia, determinando, no punto 2º, que as funcións e atribucións citadas, coa excepción da referida na letra h), poderán ser delegadas, parcialmente ou na súa totalidade, no director xeral de Augas de Galicia ou nun ou en varios titulares das unidades administrativas citadas, como órganos de administración de Augas de Galicia, nos artigo 9 e 39 do citado texto regulamentario. Así mesmo, o punto 3º do citado artigo 13 configura o director xeral como órgano de apoio ao presidente, establecendo que o dito órgano de goberno exercerá, ademais das funcións inherentes á condición descrita, todas aquelas que lle sexan expresamente delegadas polo presidente.
A concentración de funcións no presidente enmarcada no inxente volume de actividades desenvolvidas polo organismo autónomo, xunto á introdución da figura do director xeral, como órgano de goberno creado para prestar apoio técnico-administrativo ao presidente, aconsellan recorrer á delegación de funcións e atribucións naquel, co fin de conseguir a necesaria axilización administrativa que permita desenvolver axeitadamente os principios informadores da actividade administrativa, recollidos no artigo 103.1º da Constitución española.
Na súa virtude, facendo uso das facultades conferidas polo artigo 13.2º do Regulamento do organismo autónomo Augas de Galicia, aprobado polo Decreto 108/1996, do 29 de febreiro, e de conformidade co disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común e demais disposicións de xeral aplicación,
RESOLVO:
Primeiro.-Delegar no director xeral de Augas de Galicia, na súa totalidade, as atribucións conferidas ao presidente de Augas de Galicia no artigo 13.1º, letras a), b), c), d), f), g), i) e j) do regulamento do organismo autónomo Augas de Galicia, aprobado mediante o Decreto 108/1996, do 29 de febreiro.
Enténdese incluída na delegación correspondente á alínea a) do parágrafo 1º do artigo 13 anteriormente referido, o exercicio das facultades sancionadoras que corresponden ao presidente de Augas de Galicia, facultades estas que son as establecidas nos artigos 32 da Lei 8/1993, do 23 de xuño, reguladora da Administración hidraúlica de Galicia e 13 da Lei 8/2001, do 2 de agosto, de protección da calidade das augas das rías de Galicia e de ordenación do servizo público de depuración de augas residuais urbanas.
Segundo.-Delegar, así mesmo no director xeral de Augas de Galicia, as atribucións conferidas ao presidente de Augas de Galicia no artigo 13.1º, letra e), do regulamento do organismo autónomo Augas de Galicia, coa excepción das atribucións correspondentes aos gastos de persoal, que se delegan no secretario xeral de Augas de Galicia.
Terceiro.-As resolucións e actos administrativos que se adopten facendo uso das delegacións contidas nesta resolución indicarán expresamente esta circunstancia e consideraranse ditadas polo órgano delegante.
Cuarto.-En calquera momento, o presidente de Augas de Galicia poderá reclamar o exercicio das atribucións que son delegadas por esta resolución, das cales quedan excluídas, en todo caso, os supostos previstos no artigo 13.2º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinto.-Derrogar integramente as resolucións do 9 de abril de 2003 de delegación de funcións e atribucións do presidente de Augas de Galicia no director xeral de Augas de Galicia e no titular da unidade administrativa de Augas de Galicia referida no artigo 39.1º a) do Decreto 108/1996, do 29 de febreiro, polo que se aproba o Regulamento do organismo autónomo Augas de Galicia e do 14 de outubro de 2004, pola que se delegan as competencias sancionadoras do presidente de Augas de Galicia no director xeral.
Sexto.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 24 de outubro de 2007.
Jorge A. Santiso Blanco
Presidente de Augas de Galicia